Kapenaars nou 70 ℓ elk toegelaat | Maroela Media
Kapenaars nou 70 ℓ elk toegelaat
Die deursnee-stort gebruik van 10 tot 20 ℓ water per minuut, wat beteken Kapenaars moet gou speel om nie hul hele waterkwota van 70 ℓ per dag dag reeds voor werk op te gebruik nie. Foto: Morné van Rooyen
Kapenaars slaak dalk 'n sug van verligting met dié dat die Moederstad se streng waterbeperkings van Maandag af effens verslap word, maar die 70 ℓ wat inwoners nou per dag toegelaat word, is steeds meer as vier keer minder as die deursnee-Gautenger se daaglikse verbruik.
Die Wes-Kaap se damme is nou sowat driekwart vol, vergeleke met 'n derde die ooreenstemmende tyd verlede jaar toe die provinsie gebuk gegaan het onder 'n droogte wat die stadsraad as "hoogs uitsonderlik" beskryf.
Mettertyd is die waterbeperkings in die Stad Kaapstad en omliggende gebiede ál strenger gemaak sodat Kapenaars sedert Februarie kragtens vlak 6b-beperkings met net 50 ℓ water per dag vir persoonlike gebruik moes sien kom klaar.
"Die uiters verblydende reaksie van Kapenaars toe hulle gevra is om hul verbruik te verminder, asook gevorderde druk en waterbestuursprogramme deur die stadsraad, het 'n ramp help afweer," sê die stadsraad.
Begin Julie het die munisipaliteit onderhandelings met die nasionale departement van water en sanitasie aangeknoop oor die verligting van die beperkings omdat die damvlakke toe tot meer as 50% gestyg het.
Ná opvolgvergaderings, ook met groot waterverbruikers in die Suidwes-Kaap, is besluit om die algehele beperkings geleidelik te verslap omdat die reënval steeds hoogs wisselvallig is: Mei en Junie se reën was na aan 'n gewone jaar s'n, maar Julie s'n was baie swak. In Augustus het dit ietwat verbeter en in September aansienlik.
"Ons vertrou die vermindering wat ons in verbruik waargeneem het, sal in 'n groot mate voortduur nadat die nuwe beperkings in werking getree het," sê die stadsraad, wat meen dis veilig om die beperkings nou ietwat minder streng te maak.
Die stadsraad het onderneem om die waterbeperkings opnuut te hersien sodra die departement van water en sanitasie sy bevinding oor die vooruitsigte vir die komende hidrologiese jaar bekendmaak of die stadsraad adviseer oor 'n tussentydse verslapping in beperkings.
Vlak 5-waterperkings beteken kortom:
Kapenaars word nou 70 ℓ water per dag vir persoonlike verbruik toegelaat.
'n Nuwe doelwit vir die Kaapse metropool van 500 miljoen ℓ water per dag, 50 miljoen meer as die vorige doelwit.
'n Vergunning dat kommersiële en nywerheidsgebruikers nou net 40% minder as gewoonlik mag verbruik, pleks van die 45%-vermindering ingevolge vlak 6b-waterbeperkings.
En 'n vermindering in die watertariewe, wat soos volg daar uitsien:
0 – 6 kℓ: Daal met 26,6% van R28,90/kℓ tot R21,19/kℓ
6 – 10,5 kℓ: Daal met 25% van R46/kℓ tot R34,43/kℓ
10 – 35 kℓ: Daal met 56% van R120,27/kℓ tot R52,39/kℓ
Bo 35 kℓ: Daal met 70% van R1 000/kℓ tot R300/kℓ
Kommersiële en nywerheidstariewe:
Daal met 18% van R45,75/kℓ tot R37,50/kℓ
In die nuus Kaapstad water waterbeperkings
'Korrupte' ANC-hoofsweep steeds nie afgedank
Nuwe kurator opgewonde oor US-tuin
Kaapstad se groot damme is omtrent almal 100% vol. Die DA sal egter voortgaan om die verbruikers te melk…hul kort fondse vir hul propaganda-veldtogte voor die volgende verkiesing.
vreemd dat die damme nou so mooi vol is terwyl die DA steeds regeer. iewers in 2017 het n ANC raadslid vanaf iewers in die binneland dan gese die Here straf die Wes-Kaap met droogte omdat meeste kiesers daar DA stem (blykbaar is die Here ten gunste van korrupsie, goedpraat van misdaad, goedpraat van plaasaanvalle, onteiening sonder vergoeding, regstellende aksie wat wit mense verarm ens ens).
As jy kyk na die tariewe gebruik die DA die sogenaamde water tekort om sy koffers aan te vul van al die oningeligtes wat hulle in beheer van Kaapstad gesit het. Hulle is net so geldgierig soos die ANC
die water te kort is n verskoning van die da plaaslike regering om geld uit een gedeelte vansy inwoners te melk ons is nou toe gelaat om 70 liter per persoon te gebruik as jy somme maak dan kom jy agter die wat 10500 liter water verniet kry kan per soon meer water gebruik as die wat moet betaal en as jy ook kyk die wat water betaal en spaar word nog steeds gestraf vir dit wand die prys kom af met 26% maar die groot water verbruik en morser kry 70% af slag laat my wonder dink hulle die… Lees meer »